《百字令 成都怀古》
清代·胡薇元

雄都巴蜀，忆三分疆土，历朝人物。巫峡波涛东去险，北有剑门双壁。

花市春风，锦官秋雨，清绝峨眉雪。大江呜咽，销磨无数英杰。

落寞望帝魂归，杜鹃唤罢，池上夫容发。跃马卧龙千古恨，说恁吴吞魏灭。

白帝城边，永安宫外，白了山僧发。只应词客，登楼长啸明月。

作者简介：胡薇元，字孝博，大兴籍浙江山阴人。举人，四川知县。有《天云楼诗》。